Sygnia verwag skerp styging in wins | Netwerk24
Deur Hanlie Stadler 27 Mei 2020 13:35
Die groep het Woensdag in 'n handelsverklaring op Sens gesê sy verdienste per aandeel vir die ses maande tot einde Maart gaan tussen 95% en 115% hoër as 'n jaar gelede wees. Sy wesensverdienste per aandeel gaan ook met tussen 86% en 105% styg.
Geen redes word vir die skerp styging gegee nie. Die groep sê ook nog nie of sy bates onder bestuur gestyg het en hoe sy portefeuljes gevaar het nie.
Die firma, waarvan Magda Wierzycka die mede- uitvoerende hoof is, reik op 10 Junie sy halfjaarresultate uit.
In die ses maande tot einde Maart het die JSE se indeks van alle aandele met byna 18% gedaal.
Coronation het Dinsdag bekend gemaak dat sy inkomste en wesensverdienste per aandeel vir dieselfde tydperk albei met 8% gestyg het, selfs al het sy bates onder bestuur gedaal.